Document ID: 32014R0636

KOMMISSIONENS GENNEMFØRELSESFORORDNING (EU) Nr. 636/2014
af 13. juni 2014
om et standardcertifikat til brug ved handel med uflået vildtlevende storvildt
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (1), særlig artikel 7, stk. 2, litra d), og
ud fra følgende betragtninger:
(1)
I forordning (EF) nr. 853/2004 er der fastsat særlige hygiejnebestemmelser for animalske fødevarer. Der fastsættes bl.a. bestemmelser om produktion og markedsføring af kød af vildtlevende vildt. Fødevarevirksomhedslederne skal sikre, at sådant kød kun markedsføres, hvis det er produceret i overensstemmelse med afsnit IV i bilag III til forordningen.
(2)
Forordning (EF) nr. 853/2004 indeholder endvidere bestemmelser om udarbejdelse af standardcertifikater, der ledsager sendinger af produkter af animalsk oprindelse.
(3)
I Kommissionens forordning (EU) nr. 633/2014 (2) om ændring af bilag III til forordning (EF) nr. 853/2004 er det fastsat, at uflået vildtlevende storvildt kan sendes til en vildthåndteringsvirksomhed i en anden medlemsstat, hvis det under transporten til vildthåndteringsvirksomheden ledsages af et certifikat, der skaber sikkerhed for overholdelse af afsnit IV i bilag III til forordning (EF) nr. 853/2004.
(4)
For at lette handelen med uflået vildtlevende storvildt bør der fastsættes bestemmelser om et standardcertifikat for handel mellem medlemsstaterne.
(5)
Da uflåede kroppe af vildtlevende storvildt kan være bærere af patogener, som forårsager sygdomme hos dyr, bør det vildtlevende storvildt ikke være taget i områder, som af sundhedsmæssige årsager er omfattet af et forbud eller en restriktion, der vedrører de pågældende arter i henhold til EU-lovgivningen eller den nationale lovgivning. Handel med uflåede kroppe af vildsvin må kun finde sted, hvis det foregår, uden at Kommissionens gennemførelsesafgørelse 2013/764/EU (3) derved tilsidesættes.
(6)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE FORORDNING:
Artikel 1
Sendinger af uflået vildtlevende storvildt til medlemsstaterne ledsages af et certifikat, der er i overensstemmelse med modellen i bilaget.
Certifikatet skal bekræfte, at en skriftlig erklæring om den undersøgelse, der er udført af en uddannet person, hvis det er relevant, og de relevante dele af kroppene ledsager sendingen i overensstemmelse med afsnit IV, kapitel II, punkt 4, i bilag III til forordning (EF) nr. 853/2004.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 13. juni 2014.

Labels: 3
17
6